עדיטל בן-ארי

עדיטל (עדי) בן-ארי (נולדה ב-28 ביוני 1953) היא חוקרת בתחומי העבודה הסוציאלית, פרופסור אמריטה בבית הספר לעבודה סוציאלית באוניברסיטת חיפה.

 ביוגרפיה 
נולדה בשם עדיטל (עדי) תירוש לחיה ומרדכי תירוש, ילידי ירושלים גם הם, וגדלה בשכונת בית הכרם בירושלים. ביסודי למדה בבית ספר בית הכרם, ובתיכון למדה בתיכון ליד האוניברסיטה (סיימה ב-1971). בשנים 1971–1974 שירתה בנח"ל במסגרת גרעין של תנועת הצופים, והייתה קצינה באזור הערבה.

לאחר סיום שירותה הצבאי עברה לחיפה, ולמדה לתואר ראשון ושני באוניברסיטת חיפה: בשנים 1975–1978 למדה פילוסופיה וחינוך לתואר ראשון. בשנים 1979–1980 למדה לתואר שני בייעוץ חינוכי. בשנים 1984–1989 נסעה לארצות הברית, ולמדה לתואר שלישי באוניברסיטת קליפורניה בברקלי. במקביל ללימודיה עבדה גם כעוזרת הוראה וכעוזרת מחקר. עבודת הדוקטור שלה עסקה בתהליך "יציאה מהארון" של צעירים הומוסקסואלים, ונכתבה בהדרכתה של פרופ' איילין גמבריל. בשנים 1990–1991 שהתה באותה אוניברסיטה לפוסט-דוקטורט, במקביל לימדה קורסים בבית הספר לרווחה חברתית שם, והייתה חלק מקבוצת מחקר שעסקה בעבודה סוציאלית בתחום בריאות הנפש.

ב-1993 חזרה לישראל, והחלה לעבוד באוניברסיטת חיפה. ב-1994 קיבלה מינוי כמרצה, וב-2012 התמנתה לפרופ' מן המניין.

במהלך השנים הדריכה 25 סטודנטים בעבודות מ.א., וכ-15 סטודנטים בעבודות דוקטור.

בשנת 2022, מחקר שדרג את 100 החוקרים המשפיעים ביותר בתחום העבודה הסוציאלית בעולם דירג את בן-ארי במקום ה-86.

 מחקרה 
מחקריה של בן-ארי מתמקדים בנושאים הבאים:
 זוגיות הומוסקסואלית והורות הומוסקסואלית.
 תהליך "היציאה מהארון" של הומוסקסואלים.
 השימוש של אבות הומוסקסואליים בפונדקאות לצורכי הבאת ילדים לעולם.
 רב-תרבותיות וקהילות של מיעוטים בתחום העבודה הסוציאלית.
 עזרה לפגועי נפש.
 קבוצות לעזרה-עצמית.
 יצירת ידע במחקר איכותני.

 תפקידי ניהול אקדמי 
במקביל לעיסוקה במחקר ובהוראה מילאה בן-ארי תפקידי ניהול באוניברסיטת חיפה. בין הבולטים שבהם:
 2003-2000 - עמדה בראש התוכנית לתואר שני בבית ספר לעבודה סוציאלית
 2009-2006 - עמדה בראש התוכנית לתואר שלישי בבית הספר לעבודה סוציאלית.
 2022-2017 - עמדה בראש המרכז היהודי-ערבי (JAC) באוניברסיטת חיפה, מרכז רב תחומי לקידום מארג יחסים דיאלוגיים בין יהודים לערבים.
 2022-2017 - עמדה בראש המרכז לחקר ולימוד המשפחה באוניברסיטת חיפה.

 חיים אישיים 
אם לשניים. מתגוררת בתל אביב.

 פרסומיה 
 ספר שכתבה 
 Adital Ben Ari and G. Enosh, Dialectics, Power and Knowledge Construction in Qualitative Research; Beyond Dichtomy, Routledge, 2019.

 מאמריה 
בן-ארי כתבה כ-90 מאמרים מדעיים ופרסומים מחקריים. להלן מבחר מהם:

 בעברית 
 עדיטל בן ארי ופייסל עזאיזה, קווי מצוקה (ער"ן) בשפה הערבית, ירושלים, המוסד לביטוח לאומי, האגף לפיתוח שירותים, מנהל המחקר והתכנון, 2003.
 עדיטל בן ארי ויואב לביא, בדרך לא סלולה: היבטים משפטיים, קהילתיים והוריים של משפחות חד מיניות, חיפה, אוניברסיטת חיפה, המרכז לחקר ולימוד המשפחה, 2007.
איל זק ועדיטל בן-ארי, בין אשמה להשלמה בחייהם של הומואים דתיים הנשואים לאישה, חברה ורווחה, כרך ל"ח, מס' 2, 2018. עמ' 341–368.
אלון אורן, עדיטל בן-ארי, הבניית משפחה גברית במודל 'הורות משותפת' עם אישה: מתחושת 'אחרות' מחריגה לייחודיות מעצימה, חברה ורווחה, כרך ל"ט, מס' 2, 2019. עמ' 257–280.

 באנגלית 
 Adital Ben Ari, The discovery that an offspring is gay: Parent's, gay men's and lesbians' perspective, Journal of Homosexuality, 30, 89-112, 1995.
 Adital Ben Ari, It's the telling that makes the difference, The Narrative Study of Lives, 3, 153-172, 1995.
 Adital Ben Ari, An experiential attitude change: Social work students and homosexuality, Journal of Homosexuality, 36, 59-71, 1998.
 Adital Ben Ari and Y. Lavee, Cultural orientation, ethnic affiliation and negative daily occurences: A multi-dimensional cross-cultural analysis, American Journal of Orthopsychiatry, 74, 102-111, 2004.
 Y. Lavee and Adital Ben Ari, The association of daily hassles and uplifts with family and life satisfaction: Does cultural orientation make a difference?, American Journal of Community Psychology, 41, 89-98, 2008.
 Adital Ben Ari and G. Enosh, Cooperation and conflict in qualitative research: A dialectical approach to knowledge production, Qualitative Health Research, 20, 125-130, 2010.
Adital Ben Ari, Rethinking closeness and distance in intimate relationships: Are they really two opposites? Journal of Family Issues, 33, 389-410, 2012.
 קישורים חיצוניים 



 הערות שוליים 

קטגוריה:סגל אוניברסיטת חיפה: עבודה סוציאלית
קטגוריה:בוגרות בית ספר היסודי בית הכרם
קטגוריה:בוגרי בית הספר היסודי בית הכרם
קטגוריה:בוגרות התיכון ליד האוניברסיטה
קטגוריה:בוגרי התיכון ליד האוניברסיטה
קטגוריה:בוגרות תנועת הצופים בישראל
קטגוריה:בוגרי תנועת הצופים בישראל
קטגוריה:חברי גרעיני נח"ל
קטגוריה:בוגרות אוניברסיטת חיפה
קטגוריה:בוגרי אוניברסיטת חיפה
קטגוריה:בעלות תואר דוקטור מאוניברסיטת קליפורניה בברקלי
קטגוריה:בעלי תואר דוקטור מאוניברסיטת קליפורניה בברקלי
קטגוריה:ישראליות שנולדו ב-1953
קטגוריה:ישראלים שנולדו ב-1953